IL-BXARA T-TAJBA WASLET – It-3 Ħadd tal-Avvent, Sena A – 15 ta' Diċembru 2019 It-3 Ħadd ta' l-Avvent IL-BXARA T-TAJBA WASLET Isaija 35:1-6a,10; Salm 145; Ġakbu 5:7-10, Mattew 11:2-11 Il-Vanġelu Ġwanni, li kien fil-ħabs sama' bl-għemejjel al-Messija, u bagħat għandu tnejn mid-dixxipli tiegħu u qallu: "Inti huwa dak li għandu jiġi, jew nistennew lil ħaddieħor?" Ġesù wieġeb u qalilhom: "Morru agħtu lil Ġwanni l-aħbar ta' dak li qegħdin tisimgħu u taraw: l-għomja jaraw, iz-zopop jimxu, il-lebbrużi jfiqu, it-torox jisimgħu, il-mejtin iqumu, l-Evanġelju jixxandar ill-foqra. Hieni hu min ma jitfixkilx minħabba fija!" Meta dawk telqu, Ġesù qabad ikellem lin-nies fuq Ġwanni: "Xi ħriġtu taraw fid-deżert? Qasba tixxejjer mar-riħ? Xi ħriġtu taraw? Raġel liebes fin? Dawk li jilbsu fin fil-palazzi tas-slaten issibhom. Mela xi ħriġtu taraw? Profeta? Iva, ngħidilkom, anzi xi ħaġa iżjed minn profeta. Dan hu li fuqu hemm miktub: 'Ara, jiena nibgħat qablek il-ħabbar tiegħi biex iħejji triqtek quddiemek. Tassew, ngħidilkom, li fost ulied in-nisa ħadd ma qam akbar minn Ġwanni l-Battista. U b'danakollu l-iżgħar wieħed fis-Saltna tas-Smewwiet hu akbar minnu. Il-Ħsieb Hieni hu min ma jitfixkilx minħabba fija! Iva. Il-Bxara t-Tajba waslet u qed titħabbar lil kulħadd, anki lilek u lili. Il-Mulej ġie b'mod speċjali għal dawk li għandhom bżonnu. Huwa għal dan il-għan li din il-preparazzjoni ta' l-Avvent irridu neħduha bis-serjetaÏ. L-isfortuna tagħna tista' tkun li jgħaddi dan il-mument u nibqgħu fejn aħna. Biex naslu għall-bxara t-tajba rridu ngħaddu mid-deżert, anki jekk neħduha kontra l-kurrenti li jdawruna. Huwa għalhekk li rridu ntennu kull ħin il-frażi tas-Salmista: "Ejja Mulej ħa ssalvana". Il-Kelma Il-ferħ tal-ħelsien mill-jasar tad-deżert hija t-tema ċentrali ta' l-Ewwel Qari tal-lum meħud mill-ktieb tal-Profeta Isaija. Huwa l-ħelsien li se jikseb għalina l-Messija, f'dan il-Milied. Il-Messija se jfejjaqna mill-ħażen tal-ħajja: huwa għalhekk f'waqtu li fis-Salm Responsorjali ntennu EJJA MULEJ ĦA SSALVANA. Salvazzjoni li se tiġi b'mod speċjali għall-foqra kif itenni San Ġakbu fit-Tieni Qari tal-lum filwaqt li San Mattew fil-Vanġelu jsemmi, kemm ix-xogħol tal-Mulej fit-tħabbira t-tajba kif ukoll il-ħidma ta' preparazzjoni li wettaq Ġwanni l-Battista. Il-Ħajja 1. Dan il-Ħadd huwa l-Ħadd ta' ferħ: kelma ta' kuraġġ għax l-AĦBAR IT-TAJBA hi fil-qrib. 2. Għax ħabbar din il-Bxara t-Tajba Ġwanni l-Battista qafluh fil-ħabs. Lilek għandhom ċans jaqfluk għax ixxandar il-Bxara t-Tajba? 3. Kemm tassew nifhmu li l-Milied hija l-festa tal-fqir u l-batut? Kemm se tgħin f'dawn il-ġranet lil min hu fil-bżonn? 4. Kemm tassew qed tnaddaf qalbek f'dawn il-ġranet u mhux timliha bi proposti ta' rigali u xalar bla rażan? Mulej Ġesù Grazzi tal-ferħ li trid tiżra' ġo qalbi Agħmel li nkun xandár ta' din l-AĦBAR IT-TAJBA b'għemili.
IL-BXARA T-TAJBA WASLET – It-3 Ħadd tal-Avvent, Sena A – 15 ta' Diċembru 2019